2023.2.7.
HU
Az Európai Unió Hivatalos Lapja
C 47/127 2022. július 6., szerda
58.
üdvözli a kulturális és ifjúsági kezdeményezéseket, például a „Mirëdita, Dobar Dan” nevű éves, határokon átnyúló művészeti fesztivált, amely előmozdítja a koszovói és szerbiai művészek és aktivisták közötti együttműködést; ösztönzi a koszovói és a szerb hatóságokat, többek között helyi szinten is, hogy továbbra is építsenek ezekre a pozitív kezdeményezésekre, és használják fel a kulturális örökséget a különböző közösségek összefogásának eszközeként; ösztönzi az ARTE mintájára egy többnemzetiségű és többnyelvű közszolgálati műsorszolgáltató létrehozását, amely elősegíti a békét és a nyugat-balkáni államok közötti megbékélést; 59. felhívja az EU-t, hogy erősítse tovább a külpolitikai és biztonsági együttműködést, a közdiplomáciát és a nemzetközi partnerségeket annak érdekében, hogy előrehaladást érjen el a megbékélés terén; üdvözli az Unió szövetségeseinek megújult elkötelezettségét, különösen az Egyesült Államok, az Egyesült Királyság és Németország nyugat-balkáni különmegbízott­ jainak kinevezését; felkéri ezen megbízottakat, hogy folytassanak szoros együttműködést és koordinációt az Európai Unió különmegbízottjával a befolyás erősítése, valamint a koherens tanácsadás és támogatás biztosítása érdekében; 60. elismeri a koszovói erők (KFOR) és a részt vevő államok fontos hozzájárulását ahhoz, hogy biztonságos és védett környezetet alakítsanak ki és tartsanak fenn Koszovó valamennyi polgára számára, és előmozdítsák a Nyugat-Balkán euroatlanti integrációját; emlékeztet a KFOR fontosságára a koszovói biztonsági erők folyamatban lévő fejlesztése szempontjából, tanácsadás, képzés és kapacitásépítés biztosítása révén; 61. felszólítja a Bizottságot és az EU koszovói irodáját, hogy erősítsék meg az EU és Koszovó közötti szorosabb partnerség láthatóságának javítására, valamint szerepének, követelményeinek és előnyeinek előmozdítására irányuló törekvéseiket; Társadalmi-gazdasági reformok 62. üdvözli Koszovó gazdasági növekedésének pozitív fejleményeit; üdvözli, hogy Koszovó is élvezni fogja az uniós digitális egységes piac előnyeit, tekintettel arra, hogy a digitalizációban nagy lehetőségek rejlenek a koszovói gazdaság fejlődése szempontjából; 63. üdvözli a kormány által az informális gazdaság visszaszorítása érdekében tett lépéseket; ugyanakkor sajnálatát fejezi ki amiatt, hogy Koszovó kiterjedt informális gazdasága továbbra is akadályozza a magánszektor fejlődését; tudomásul veszi az informális gazdasági tevékenység mögöttes okainak kezelésére vonatkozó stratégia és az ahhoz kapcsolódó cselekvési terv meglétét, ugyanakkor hatékonyabb végrehajtást szorgalmaz; megjegyzi, hogy Koszovó GDP-jén belül igen magas a személyes hazautalások aránya; 64. elismerését fejezi ki Koszovónak a Covid19-világjárvány sikeres kezelése miatt, beleértve az oltási folyamatot is; üdvözli, hogy Koszovó csak az EU/Egyesült Királyság/USA által gyártott és tanúsított Covid19-oltóanyagot vásárolt, és hogy folyamatban van a munka annak érdekében, hogy Koszovó jogosult legyen az uniós digitális Covid-igazolvány használatára; 65. üdvözli a kormány sürgősségi intézkedéseit és azt, hogy a gazdaságélénkítő csomag révén 25 000 új munkahelyet hoznak létre; hangsúlyozza azonban, hogy a világjárvány által leginkább érintett csoportoknak nyújtott támogatás korlátozott volt; ösztönzi Koszovót, hogy nyújtson jól célzott és ideiglenes, világjárványhoz kapcsolódó költségvetési támogatást a kiszolgáltatott háztartásoknak és vállalkozásoknak; hangsúlyozza, hogy a világjárványt követő helyreállítás jelentős mértékben függ majd attól, hogy a hatóságok képesek lesznek-e kezelni a strukturális kihívásokat és hatékonyan végrehajtják-e a gazdasági támogatási csomagokat; 66. üdvözli, hogy a Covid19 makroszintű pénzügyi támogatási csomagot folyósítottak a világjárvány gazdasági hatásainak enyhítésére és a makrogazdasági stabilitás megőrzésére, valamint hogy az IPA III-ból 14,2 milliárd EUR-t mozgósítottak a nyugat-balkáni partnerek támogatására az európai uniós tagság követelményeinek való megfelelés érdekében; 67. hangsúlyozza, hogy mind az alapvető, mind a strukturális reformok végrehajtása elengedhetetlen a gazdasági fellendüléshez és a társadalmi fejlődéshez, mivel a korrupció leküzdésére, a jogállamiság javítására, az átláthatóság fokozására, valamint az intézmények és a szociális párbeszéd megerősítésére irányuló erőfeszítések szintén hozzájárulnak majd a közvetlen külföldi befektetések országba vonzásához; felhívja Koszovót, hogy továbbra is igazodjon az egységes piacra vonatkozó uniós vívmányokhoz, és felhívja a koszovói hatóságokat és a Bizottságot, hogy továbbra is támogassák a kis- és középvállalkozásokat egy erősebb és reziliensebb gazdaság kialakítása érdekében; 68. hangsúlyozza, hogy a nem megfelelő és megbízhatatlan villamosenergia-ellátás Koszovó versenyképességének egyik akadálya, és hogy az energiabiztonság hiánya jelentős költségekkel jár a vállalkozások számára, és nagy akadályt jelent a magas színvonalú közvetlen külföldi befektetések vonzása szempontjából; sürgeti Koszovót, hogy fokozza erőfeszítéseit az energiahatékonyságban rejlő lehetőségek kihasználása érdekében;